**Mister No** je talijanski akcijski strip junak i glavni lik istoimenog pustolovnog stripa u izdanju izdavačke kuće Sergio Bonelli Editore. Lik su osmislili tekstopisac Sergio Bonelli, pod pseudonimom **Guido Nolitta**, i crtač Gallieno Ferri u lipnju 1975. godine.

Podaci o strip junaku
---------------------

Jerome Drake je simpatičan mladić koji živi u Manausu u Brazilu i zarađuje za život prevozeći putnike, turiste i avanturiste svojim malim avionom marke "Piper". Dobro poznaje džunglu. Stalno upada u nevolje i doživljava romanse s brojnim djevojkama.

Rođen je u New Yorku 1922. godine, a radnja stripa odvija se najvećim dijelom tijekom 50-ih godina 20. stoljeća. Jerry Drake zaradio je svoj nadimak **Mister No** 1941. godine, za vrijeme Drugog svjetskog rata kada je sudjelovao u dragovoljačkom odredu *Letećih tigrova* na Pacifiku. Tom prilikom zarobio ga je okrutni japanski pukovnik *Saiko* koji ga je ispitivao i mučio, ali Mister No je uporno na sva pitanja odgovarao *NE*. Tako je njegov nadimak postao simbol otpora tiraniji, ugnjetavanju, užasima rata, licemjerju i tlačenju slabijih od strane jačih.

Osim na pacifičkom bojištu (Filipini, Mianmar...), borio se i u Italiji i na zapadnom bojištu. Kao ratni veteran osjetio se nesposobnim uklopiti u normalan život nakon rata, zbog čega kupuje kartu za "negdje što dalje" i 1950. godine odlazi u Južnu Ameriku, u Brazil i nastanjuje se u malom gradiću Manausu, u srcu amazonske prašume kako bi pobjegao od problema suvremenog čovjeka i "američkog načina života".

Sergio Bonelli je u jednom intervju priznao kako je lik Mister Noa zasnovao na stvarnoj osobi koju je upoznao za vrijeme putovanja Latinskom Amerikom:

> ...Da, bio sam u Palenqueu, u Meksiku i susreo sam mladog i zgodnog mladića na ruševnom aerodromu.Nosio je kožnu jaknu i zvao se Kapetan Vega, ime koje je perfektno odgovaralo strip junaku! Imao je opasač s pištoljem i letio je po Yucatanu gore dolje prevozeći životinje, povrće i razne namirnice i kad god je sreo turiste, samo bi pokazao na sjedalo za putnike i rekao:'Ok, odvest ću vas gdje god želite'! Tada mi se rodila ideja o junaku koji će biti pilot Pipera, ali sam odlučio serijal smjestiti u Amazoniju....
> 
> 

Mister No većinu svog vremena provodi ispijajući bezbrojne boce kačaka i whiskeyja sa svojim prijateljima ili zavodeći djevojke. Rijetko ima novaca, pa gotovo nikad ne odbija klijente, čak nim kada su mu sumnjivi. Najveći prijatelj mu je bivši njemački vojnik *Otto Wolfgang Kruger* kojega zbog toga svi zovu **SS** (*Esse Esse*). Iako bivši njemački vojnik, Kruger nije nacist, jer je bio prisiljen sudjelovati u ratu mimo svoje volje. Još jedan Mister Noov prijatelj je i *Phil Mulligan*, bivši suborac na Pacifiku i privatni detektiv.

Podaci o stripu u kojem se pojavljuje
-------------------------------------

Prvi strip o Mister Nou izdala je izdavačka kuća *Sergio Bonelli Editoriale* (tada *Editoriale Cepim*) u proljeće 1975. godine pod jednostavnim naslovom *Mister No*. Serijal uključuje 379 mjesečnih izdanja i tri specijalna broja.

Strip je, osim u Italiji, stekao veliku popularnost u Turskoj, Grčkoj i zemljama bivše Jugoslavije, osobito u Hrvatskoj, Srbiji, Bosni i Hercegovini i Crnoj Gori. U Jugoslaviji je izlazio u ediciji *Lunov Magnus Strip*, koja je izlazila i u SR Hrvatskoj do kraja 80-ih. U samostalnoj Hrvatskoj izlazio je isprva u izdanju *Slobodne Dalmacije*, a potom u izdanju *Ludensa*.

Podaci o autoru
---------------

Sergio Bonelli i Gallieno Ferri su tvorci stripa *Mister No*. Bonelli je dugo vremena bio scenarist, ali je krajem 80-ih pritisnut obvezama svoje izdavačke kuće, pisanje scenarija prepustio drugima, osobito *Luigiju Mignaccou*. U kreiranju i razvoju lika i stripa veliki doprinos dali su scenaristi Alfredo Castelli, autor *Martin Mystèrea*, Tiziano Sclavi, autor *Dylan Doga*, Maurizio Colombo, Stefano Marzorati, Michele Masiero, dok velike zasluge za grafičku relizaciju lika nosi Roberto Diso koje je redizajnirao lik i podario mu svoje lice i tako definirao suvremeni izgled Mister Noa. Na dizajn lika utjecali su i crtači Franco Bignotti, Franco Donatelli, Marco Bianchini, Fabio Civitelli, braća Domenico i Stefano Di Vitto i mnogi drugi autori.

Bilješke
--------

1. 1 2 3  Stripovi.com - Mister No

Vanjske poveznice
-----------------

***Mister No*** na Wikimedijinoj ostavi

* Službena stranica izdavača () ()
* Stripovi.com - Mister No